روسیا و اوکراینا طرف‌لری بیر-ایکی هفته‌یه داها یوکسک سویه‌لی گؤروش کئچیره بیلرلر.
بونو خاریجی ایشلر ناظیری مولود چاووش اوغلو اؤزل تلویزیون کاناللاریندان‌ بیرینده جانلی یاییمدا گوندمله باغلی وئردیگی آچیقلامادا دئییب.
چاووش اوغلو بیلدیریب کی، تورکیه روسیا ایله اوکراینا آراسیندا دایمی آتشکس الده ائتمک اوچون الیندن گلنی ائدیر.
چاووش اوغلو اؤتن گون ایستانبول-دا آپاریلان دانیشیق‌لارین داوامی اولا‌راق خاریجی ایشلر ناظیرلری سویه‌سینده گؤروشون کئچیریله بیله جگینی بیلدیریب:
"بو گؤروش 1-2 هفته‌یه اولا بیلر، مطابقت اولارسا، لیدئرلر بیر آرایا گله‌جک. (گارانتی اؤلکه اولاجاغی تقدیرده) تورکیه درحال محاربه‌یه (اوکراینادا) گیره‌جک، تورکیه-نین اورایا عسگر گؤندرجگی کیمی آچیقلامالار دوغرو دئییل".
ناظیر چاووش اوغلو روسیا ایله اوکراینا آراسیندا فوریه‌نین 24-ده باشلایان محاربه‌دن سونرا تورکیه-نین روسیا‌دان طبیعی گاز آلیشی‌نین 50 فایزدن 40 فایزین آلتینا دوشدوگونو بیلدیریب.
ناظیر دئییب کی، بوتون دونیا طبیعی گاز تداروکونده بیر آرایش ایچینده دیر. ان دوغروسو برپا اولونان انرژییه مراجعت ائتمک‌دیر. روسیا‌دان گازین وئریلمه‌سینده هئچ بیر پروبلئم یوخ‌دور. آرابولوجوک ائدرکن تحریم لرده ایشتیراک ائتمییمیز رئال اولمازدی، اونا گؤره ده هامی بیزی باشا دوشدو.
ایسرایلین باش ناظیری نفتا‌لی بنتین می آیی‌نین اورتا‌لاریندا تورکیه گله‌جگینی آچیقلایان چاووش اوغلو دئییب:
"بو بؤلگه‌ده‌کی (آغ دنیزی) طبیعی گازین تورکیه-ده‌کی  بورو کمرلرینه قوشولماسی و آوروپایا گئتمه‌سی واجیب‌دیر. لاکین چوخ قیسا مدت عرضینده بونو ائتمک چتین‌دیر".
خاریجی ایشلر ناظیری، همچنین آوروپا بیرلیگی ایله علاقه‌لره توخونا‌راق، "تورکیه بولگه و دونیا باریشی اوچون اساس اؤلکه‌دیر. بیز آوروپانین تهلوکه‌سیزلیگینه ان چوخ تحفه وئرن اؤلکه‌ییک.  آوروپا بیرلیگی لازیم اولاندا یاخینلاشیر، سونرا ایسه اوزاقلاشماغا داوام ائدیر. بونو بیر چوخ اؤلکه‌لره ائدیرلر" دئییب.
چاووش اوغلو بیلدیریب کی، ناتو و آوروپا بیرلیگی داخیلینده "تورکیه-یه یونه لیک (ساوونما آلانینداکی) محدودیت‌لری آرا‌دان قالدیراق" آختاریش‌لاری اوستونلوک تشکیل ائتمه‌یه باشلاییب.
ناظیر چاووش اوغلو سعودی عربیستانی ایله علاقه‌لرین نورماللاشدیریلماسی اوچون مهم آددیم‌لارین آتیلدیغینی دا بیان ائدیب.
